Solidariteit beskerm Eskom-werkers teen onregmatige skuiwe - Solidariteit WêreldSolidariteit Wêreld
Tuis › Nuuskantoor › Solidariteit beskerm Eskom-werkers teen onregmatige skuiwe
Solidariteit beskerm Eskom-werkers teen onregmatige skuiwe
Wanneer die meeste Suid-Afrikaners van Eskom hoor of praat, gaan dit dikwels gepaard met kragwoorde, wanhoop en min vertroue. Vir talle werknemers en lede van Solidariteit is dit egter hulle brood en botter en selfs hulle trots omdat hulle dit 'n daaglikse taak maak om die ligte in Suid-Afrikaanse huishoudings en besighede aan te hou en ook daaraan werk om 'n volhoubare oplossing te vind vir die kragprobleme wat Suid-Afrika beleef. Gegewe die talle uitdagings wat Solidariteit-lede wat by Eskom werksaam is op 'n daaglikse basis moet aandurf, weet ons dat hierdie personeellede die beste uitkoms vir Suid-Afrika bewerkstellig.
Hierdie manne en vroue is nie net bewus van die uitdagings wat die wanbestuur van dié staatsinstelling en ook die korrupsie op die boonste vlakke teweegbring nie, maar hulle word op 'n daaglikse basis direk daarmee gekonfronteer.
Eskom het die afgelope tyd die geduld en vertroue van talle van sy werknemers getoets nadat hy met 'n onregverdige proses begin het om werknemers van Eskom se Groep Tegnologie-afdeling na verskillende werkplekke in verskillende dele van Suid-Afrika te skuif. Die proses, wat met onvoldoende konsultasie begin het en nie deel vorm van die erkende proses wat Eskom moet volg nie, het vir groot verwarring onder Eskom-personeel gesorg. Dit sou in baie gevalle beteken nie net dat gesinne wat in dieselfde provinsie woon en werk, nou van huis geskei sou word nie, maar ook dat 'n Eskom-werknemer nou van sy of haar gade geskei sou wees omdat Eskom nie die persoonlike omstandighede van die geaffekteerde lede in ag geneem het nie en die werknemers geforseer het om na sekere werkplekke te skuif.
Eskom, onder leiding van André de Ruyter, is tans in die proses om homself in drie verskillende entiteite of instellings te verdeel. Die drie entiteite is Generasie, Transmissie en Distribusie. Daar is egter ook ander afdelings, soos die Groep Tegnologie-afdeling, wat ondersteuningsdienste aan die drie entiteite bied. Die Groep Tegnologie-afdeling bestaan uit spesialisingenieurs wat by verskeie Eskom-projekte by kragstasies en ander afdelings van Eskom betrokke is.
Volgens Helgard Cronje, adjunkhoofsekretaris van die openbare bedryf by Solidariteit, is Solidariteit gekant teen die onregverdige proses wat gebruik is om die lede van Groep Tegnologie te skuif na waar hulle volgens Eskom benodig word.
Solidariteit het onlangs die Arbeidshof genader om hierdie onregverdige proses te stop sodat Eskom na die erkende prosesse moet terugkeer. Solidariteit het aangevoer dat die proses wat Eskom gevolg het, nie die persoonlike omstandighede van die geaffekteerde lede in ag geneem het nie omdat Eskom se personeellede wat hierdeur geraak is, geforseer is om na ander werkplekke te skuif. Solidariteit het daarin geslaag om 'n interdik teen die staatsinstelling se proses te bekom, wat Eskom nou forseer om die geaffekteerde werknemers in ag te neem deur die erkende proses te volg en om behoorlik met die onderskeie lede te konsulteer terwyl elke persoon se persoonlike omstandighede in ag geneem word.
Die beginsel wat Eskom gebruik het om te besluit waarheen Solidariteit-lede geskuif moet word, word die 50+1-beginsel genoem, wat beteken dat Eskom gaan kyk het waar elke lid oor die afgelope jaar werksaam was, waarna die lid in die spesifieke werkplek of projek geplaas is. Eskom het egter versuim om te kyk of die projek waarby die lid oor die afgelope jaar betrokke was, nie moontlik reeds voltooi is en of die vaardighede waaroor elke spesifieke werknemer beskik, steeds by die betrokke projek benodig word nie.
"Daar is wel prosedures en dokumente wat reeds deur Eskom opgestel is om situasies soos hierdie te hanteer. Dit is teleurstellend dat Eskom nie die nodige prosedure gevolg het nie en dat daar nie gevallestudies gedoen is voordat die skuiwe plaasgevind het nie. Eskom het ook nie die nodige oorleg met sy werknemers gepleeg nie en die hele debakel kon vermy gewees het as Eskom net bereid was om na sy werknemers se pleidooie te luister." – Helgard Cronje, adjunkhoofsekretaris van die openbare bedryf by Solidariteit
Die interdik het ook tot goeie nuus vir die betrokke lede gelei omdat hulle nou geplaas sal word waar hulle vaardighede benodig en benut kan word en hulle 'n positiewe bydrae kan lewer om Eskom op die herstelpad te plaas, wat verskeie voordele vir Suid-Afrika en die Suid-Afrikaanse ekonomie inhou.
Solidariteit bedank sy lede wat by Eskom werksaam is vir hulle harde werk, wat dikwels onder moeilike omstandighede verrig word.
By Solidariteit is elke lid belangrik, en jóú werk is óns werk. Sluit vandag by Solidariteit aan en kry die gemoedsrus wat jy verdien. Vir meer besonderhede, besoek gerus die volgende skakel: https://solidariteit.co.za/1-minuut-aansluiting/.